Busstaking: Pendelaars gevra om by stryd aan te sluitPuseletso Molise, die provinsiale sameroeper van Saftu in Noordwes, praat met stakende busbestuurders by ŉ busstasie in Rustenburg. Foto: ANA Stakende busbestuurders het Maandag met pendelaars in Rustenburg in Noordwes vergader in ŉ poging om hul samewerking te kry in die stryd om beter lone. “Ons wil hê passasiers moet weet en verstaan dat dit nie ons is wat die vervoer [busse] weier nie. Daarom moet hulle aansluit by die stryd teen die mense wat nie vir hulle omgee nie,” het Puseletso Molise, die provinsiale sameroeper van Saftu in Noordwes, gesê. Busbestuurders, onder leiding van die vakbond Satawu, staak al sedert verlede week landwyd terwyl hulle ŉ algemene salarisverhoging van 12% eis. Werkgewers was slegs bereid om 7% aan te bied. Loononderhandelings het sedertdien gevorder met albei partye wat hul aanbiedinge aangepas het, maar steeds kon daar nog nie ŉ ooreenkoms bereik word nie. Dit lei daartoe dat duisende pendelaars daagliks gestrand is of noodgedwonge van duurder alternatiewe vervoer gebruik moet maak. Busse staan geparkeer by ŉ depot in Lethabong naby Rustenburg in Noordwes. Foto: Malaole Montsho/ANA Molise het Maandag gesê die doel van die vergadering met die gemeenskap was om pendelaars aan te moedig om hul samewerking aan busbestuurders en vakbonde te gee, eerder as om teen hulle te werk. Indien ŉ loonooreenkoms aangegaan kan word, is busbestuurders gereed om terug te keer werk toe, het hy gesê. “Ons samelewing ly hieronder omdat busse die mees gebruikte vorm van vervoer is. Ons kan nie ons eise laat vaar nie. Daarom vra ons die pendelaars om aan te sluit by ons stryd,” het hy gesê. “Loononderhandelings het op 22 Februarie al begin, maar tot vandag toe het nog niks gebeur nie. Ons het 9,5% [verhoging] in die eerste jaar versoek. Ons het afgekom van 15% af omdat ons stabiliteit in die land wil hê. Maar werkgewers hou by 8% en weier om ons net daardie ekstra 1% te gee om aan ons eise te voldoen.” Die Stad Kaapstad het ook Maandag bevestig dat die MyCiTi-dienste steeds opgeskort is. “Dis nog nie duidelik wanneer die loononderhandelings opgelos sal wees nie. Pendelaars word aangeraai om van alternatiewe vervoer gebruik te maak.” Lees alle vorige berigte oor die busstaking op Maroela Media.